АҞӘА, рашәарамза 30 – Sputnik, Саид Барганџьиа. Афинансқәа рминистрраҿы аказначеитә усбарҭа аадыртит Аԥсны, абри атәы ааицҳаит Sputnik акорреспондент.
Аԥсны аԥыза-министр Артур Амқәаб иазгәеиҭеит, аказначеира аартра атәыла азы ишыхҭыс дуу, Аԥсны азы ари иҿыцу еилазаароуп.
"Аказначеира иҟанаҵо аус афинансқәеи ашәахтәқәеи реиқәыршәараҿы даара ихәарҭоуп", — иҳәеит Амқәаб.
Иара иажәақәа рыла, аказначеира аиҿкаараҿы 80 миллион мааҭ ақәырӡын, аԥара аиҳарак Урыстәылантә ауп ишаашьҭыз.
Урыстәыла Афедералтә казначеира ахада ихаҭыԥуаҩ Станислав Прокофьев иазгәеиҭеит, аказначеира ашьақәыргылара имариам усын, хы-шықәса ирылагӡаны аԥснытәи рколлегацәеи дареи ирылшеит уи аҟаҵара.
"Хы-шықәса раԥхьа ҳазлагаз аус мариамызт, Аԥсны афинанстә система ҳаамҭа иақәшәо иҟалоит, аҳәынҭқарратә ԥара ахьнырхо азакәан иахьынӡақәшәо аилкаара маншәалахоит", — иҳәеит Пракофьев.
Аказначеира аилазаараҿы аҟәшақәа хәба ыҟоуп. Аԥсны ф-раионк рҿы аҟәшақәа ыҟоуп. Иааидкыланы 50-ҩык аусзуҩцәа ыҟоуп, аказначеира ахантәаҩыс дыҟоуп Џьансыхә Нанба.